ભાગ્ય જાગ્યાં રે, આજ જાણવાં, કોટિ થયાં કલ્યાણ; (2)
ઉધારો ન રહ્યો એહનો, પામ્યા પ્રભુ પ્રગટ પ્રમાણ (2) ...1
અનાથપણાંનું મે’ણું ઊતર્યું, સદા થયા સનાથ; (2)
ડર ન રહ્યો બીજા દેવનો, ગ્રહ્યો હરિએ હાથ (2) ...2
કંગાલપણું કે’વા ન રહ્યું, સદા મનાણું સુખ; (2)
મસ્તી આવી રે અતિ અંગમાં, દૂર પલાણાં દુ:ખ (2) ...3
અણસમજણ અળગી થઈ, સમી સમજાણી વાત; (2)
પાંપળાં સર્વે પરાં પળ્યાં, મળ્યા શ્રીહરિ સાક્ષાત્ (2) ...4
કસર ન રહી કોઈ વાતની, પામ્યા પ્રભુ પ્રગટ પ્રસંગ; (2)
ખોટ મટીને ખાટ્ય થઈ, રહી ગયો છે રંગ (2) ...5
ભૂધર મળતાં ભલું થયું, ફેરો ફાવ્યો આ વાર; (2)
સુખ તણી સીમા તે શી કહું, મને મોદ અપાર (2) ...6
આજ આનંદ વધામણાં, હૈયે હરખ ન માય; (2)
અમળતી વાત તે આવી મળી, શી કહું સુખની સીમાય (2) ...7
આજ અમૃતની હેલી થઈ, રહી નહિ કાંઈ ખોટ; (2)
એક કલ્યાણનું ક્યાં રહ્યું, થયાં કલ્યાણ કોટ (2) ...8
રાંકપણું તો રહ્યું નહિ, કોઈ મા કહેશો કંગાલ; (2)
નિરધનિયાં તો અમે નથી, મહા મળ્યો છે માલ (2) ...9
કોણ જાણે આ કેમ થયું, આવ્યું અણચિંતવ્યું સુખ; (2)
ઢાળો અલૌકિક ઢળી ગયો, મળ્યા હરિ મુખોમુખ (2) ...10
ધન્ય ધન્ય અવસર આજનો, જેમાં મળિયા મહારાજ; (2)
નિષ્કુળાનંદ ડંકો જીતનો, વાગી ગયો છે આજ (2) ...11